એસઆઈટીના વડા નિવૃત જસ્ટિસ એમ બી શાહે એમ પણ કહ્યું કે, કેન્દ્રએ આ લિમિટથી ઉપરનું બધું જ કાળુ નાણું જપ્ત કરવાની મંજૂરી આપતો કાયદો પણ બનાવવો જોઈએ. હાલના કાયદા મુજબ આરોપી પકડાયેલી કેશના 40 ટકા ઈનકમ ટેક્સ અને દંડ ભરીને બાકીની રકમ પોતાની પાસે પાછી રાખી શકે છે. આ અંગે જણાવતા શાહે કહ્યું કે, ‘અમે પહેલા કેશ હોલ્ડિંગ લિમિટ 15 લાખ રૂપિયા રાખવાની ભલામણ કરી હતી. તે પછી આ લિમિટ વધારીને 20 લાખ કરી. હવે, અમે કેશ હોલ્ડિંગ લિમિટ 1 કરોડ રૂપિયા કરવાનું સૂચન કર્યું છે. તાજેતરમાં પકડાયેલી મોટી કેશને જોતા કેન્દ્રએ 1 કરોડથી ઉપરની બધી જ બ્લેકમની જપ્ત કરવાની સત્તા આપતો કાયદો બનાવવો જોઈએ. હાલમાં ઈનકમ ટેક્સ અને બીજા ચાર્જ ભર્યા પછી વધતી રકમ જે-તે વ્યક્તિ પાછી રાખી શકે છે.’